text: Nyord Kirke
  
  publiceret: 2023-09-05 08:45:12+02:00
  Nyord Kirke er en sognekirke, der ligger i den lille by af samme navn på øen af samme navn nord for Møn.
  Den lille, enkle bygning er fra 1846. Den er opført af tømrermester Otto Michael Glahn fra Nykøbing Falster.
  På grund af sin ottekantede plan virker den som en gentagelse af Frederiksberg Kirke, og har ligesom denne intet kor. Murene er af gule mursten, og på oktogonens hjørner står der støttepiller.
  Vinduerne har små, hvidkalkede pudsprofiler om spidsbuede støbejernsstel, som efterligner gotiske former. I et spidsbuet murspejl med hvidpudset bund er der over den eneste indgangsdør, i vest, opsat Christian 8.s og dronning Caroline Amalies kronede navnetræk samt årstallet 1846.
  Gesimsen øverst på murene har en retkantede profiler. Taget har mørke, næsten sorte teglsten, og i midten herover krones det af et ottekantet laternespir, hvis fyrretømmer er beklædt med zink.
  Det indre har pudsede vægge malet i en lys, gulbrun nuance med en hvid stukgesims. Stukloftet hæver sig med svagt skrånende flader op til et ottekantet midterfelt. Ved indgangsdøren er der med en bindingsværksvæg etableret et lille, lavt forrum med.
  Inventaret er fra tiden omkring indvielsen af kirken. Alterprydelsen består således af et gipsrelief af Kristus i Emmaus indsat i muren efter Bertel Thorvaldsen.
  Døbefonten af cement har profilerede felter med øvre afslutninger dekoreret trekløver-former.
  Prædikestolen er af sortmalet fyr med fem glatte felter. Den har forgyldte lister og enkeltheder.
  Kirkens bænke er enkle, åbne bænke.